UV het trotse vertoningslys om te verdedig | Netwerk24
UV het trotse vertoningslys om te verdedig
Deur Ruan Bruwer 18 November 2015 01:06
Bloemfontein. – Die Universiteit van die Vrystaat se tennisspan gaan op vanjaar se Ussa-toernooi swaar op sy voorste manspeler, Arné Nel, steun.
Die Kovsies is vanjaar sonder Christi Potgieter, ’n voormalige Fedbeker-speler en staatmaker onder die vroue die laaste paar jaar. Sy was een van verlede jaar se kapteins.
Nel, die Kovsies se nommereen-speler, gaan weer sy beste voet moet voorsit as die Bloemfonteinse studente van 30 November in Kaapstad hul trotse rekord in stand wil hou.
Hulle was sedert 2010, toe mans en vroue gemeng aan die toernooi begin deelneem het, nog elke keer die kampioen.
Nel was verlede jaar in die Rosestad en in 2013 in Stellenbosch in ál sy enkelspel-wedstryde aan die wenkant.
Anders as van die ander sportsoorte op universiteit is die Ussa-toernooi die enigste amptelike een vir tennis en word groot waarde geheg aan sukses op die toernooi.
Wedstryde bestaan uit vier enkelspelwedstryde deur sowel mans en vroue en twee dubbelspelle elk deur mans, vroue en gemeng.
Die toernooi, waarvan die bepalings nog nie bekend is nie, se wedstryde is geskoei op krag teen krag.
Die sterkste teenstand behoort weer van die Maties te kom met wie die Kovsies in die vorige drie jaar se eindstryde slaags was. In die eindstryd van die Sun City-uitnodigingstoernooi vroeër vanjaar het die Stellenbossers net-net met die Vrystaters afgereken.
Ses van verlede jaar se 12-tal is weer vir die Kovsies beskikbaar. Dit sluit in spelers soos Duke Munro (mede-kaptein in 2014) en Veruska van Wyk.
Mans: Arné Nel, Cornelius Rall, Ruben Kruger, Emke Kruger, Byron Wegger, Duke Munro.
Vroue: Ansunica Brits, Mareli Bojé, Veruska van Wyk, Janine Erasmus, Anandhi Botha, Susan Basson.
Meer oor: Universiteit Van Die Vrystaat | Tennis
Lesedi Jacobs weer nie gekeur; Nik Scholtz wel
Roger Federer wil Novak Djokovic wys wie’s baas
Djokovic hol bo-oor Nishikori in Londen